L-ambaxxaturi għall-UE (Kumitat tar-Rappreżentanti Permanenti) illum approvaw il-ftehim konkluż mal-Parlament Ewropew fid-29 ta' Novembru dwar ir- dwar is-sikurezza għall-avjazzjoni ċivili u mandat ġdid għall- Aġenzija Ewropea tas-Sikurezza tal-Avjazzjoni (EASA) . Ir-riforma tinkludi l-ewwel regoli li qatt applikaw fl-UE kollha għad- droni ċivili u li ser jippermettu li inġenji tal-ajru ppilotati mill-bogħod ta' kull daqs jittajru b'mod sikur fl-ispazju tal-ajru Ewropew kif ukoll iġibu ċertezza legali għal din l-industrija li qed tikber b'rata mgħaġġla. L-għan tar-regoli l-ġodda huwa li jinħolqu kundizzjonijiet xierqa sabiex l-UE jkollha l-kapaċità li tittratta ż-żieda mistennija ta' 50% fit-traffiku tal-ajru matul l-20 sena li ġejjin u biex jiġi żgurat li s-settur tal-avjazzjoni tal-UE jkun lest għal kompetizzjoni globali ħarxa. Hija r-responsabbiltà tagħna li niżguraw li r-regoli ta' sikurezza tal-avjazzjoni ċivili jiġu adattati biex jieħdu kont ta' żviluppi ġodda, inkluż iż-żieda fl-użu tad-droni. B'dan il-ftehim, għandna regoli ġodda li jissodisfaw il-ħtieġa tal-lum. Kadri Simson, Ministru għall-Affarijiet Ekonomiċi u l-Infrastruttura tal-Estonja Ir-regolament dwar is-sikurezza tal-avjazzjoni ċivili tal-UE jkopri l-oqsma ewlenin kollha tal-avjazzjoni, inkluż l-ajrunavigabbiltà, l-ekwipaġġi tal-ajru, l-ajrudromi, l-operazzjonijiet bl-ajru u l-forniment ta' servizzi ta' navigazzjoni tal-ajru. Huwa jistabbilixxi wkoll il-kondiviżjoni tal-kompiti bejn l-UE u l-awtoritajiet nazzjonali. Ir-riforma tintroduċi regoli proporzjonati u bbażati fuq ir-riskju mfassla biex titnaqqas il-burokrazija żejda u titħeġġeġ l-innovazzjoni. Pereżempju, l-avjazzjoni sportiva u rikreattiva ser tkun soġġetta għal proċeduri ta' approvazzjoni aktar sempliċi u orħos minn dawk applikabbli għat-trasport kummerċjali bl-ajru. Ir-regoli dwar id- ser jipprovdu l-prinċipji bażiċi li jiżguraw is-sikurezza, is-sigurtà, il-privatezza u l-protezzjoni tad-data personali. Ser ikun hemm ukoll regoli dwar il-ħsejjes u l-emissjonijiet iġġenerati mid-droni, kif inhu l-każ għal kull inġenju tal-ajru ieħor. Operazzjonijiet ta' droni aktar riskjużi ser jeħtieġu ċertifikazzjoni, filwaqt li d-droni li jippreżentaw l-inqas riskju jkunu meħtieġa biss jikkonformaw mal-mekkaniżmi normali ta' sorveljanza tas-suq tal-UE. L-operaturi tad-droni għandhom ikunu rreġistrati jekk joperaw droni li jistgħu jittrasferixxu iktar minn 80 Joule ta' enerġija kinetika meta jaħbtu ma' persuna. Dan il-limitu jista' jiġi emendat fil-futur mingħajr proċeduri fit-tul permezz ta' att delegat sabiex jitqiesu l-iżviluppi f'dan il-qasam. Fir-rigward ta' oqsma oħra barra l-limitu tar-reġistrazzjoni, l-EASA ser tiżviluppa regoli aktar dettaljati dwar id-droni abbażi tal-prinċipji stabbiliti fir-regolament, u dawn ir-regoli dettaljati ser jiġu ppromulgati permezz ta' att ta' implimentazzjoni tal-Kummissjoni. L-EASA diġà ppubblikat regolament "prototip" għad-droni. Il-ftehim jestendi il-mandat tal-EASA biex ikopri aspetti tas-sigurtà marbuta mas-sikurezza, bħalma huma s-sigurtà ċibernetika, u għall-protezzjoni tal-ambjent. Huwa jistabbilixxi qafas għall-akkomunament u l-kondiviżjoni tal-ispetturi tal-avjazzjoni u ta' speċjalisti oħrajn biex l-istati membri jiġu appoġġati f'kompiti ta' ċertifikazzjoni u ta' sorveljanza. Il-ftehim ser joħloq ukoll mekkaniżmu ġdid ta' appoġġ għall-istati membri li ser jinkludi l-assistenza teknika għal kompiti ta' ċertifikazzjoni, sorveljanza u infurzar. Barra minn hekk, it-test jipprovdi regoli ġodda għall-forniment sikur ta' servizzi fuq l-art u jsolvi għadd ta' nuqqasijiet fis-sikurezza. Kif ser isir liġi? Ladarba t-test maqbul ikun għadda mill-finalizzazzjoni tal-ġuristi lingwisti, dan għandu jiġi approvat formalment, l-ewwel mill-Parlament imbagħad mill-Kunsill (qbil fl-ewwel qari). Il-proċedura mistennija titlesta fir-rebbiegħa tal-2018. Wara l-adozzjoni, ir-regolament il-ġdid ser jiġi ppubblikat fil-Ġurnal Uffiċjali tal-UE. Ser jidħol fis-seħħ għoxrin jum wara li jiġi ppubblikat. Abbozz ta' regolament dwar regoli komuni fil-qasam tal-avjazzjoni ċivili - test soġġett għal reviżjoni Droni: ir-riforma tas-sikurezza tal-avjazzjoni tal-UE (informazzjoni ġenerali)